વિસનગર સંબંધિત સાહિત્યિક આધારો તો પાછળના કાલમાં ઉપલબ્ધ થયા પરંતુ વિસનગરની આસપાસના વિસ્તારોમાં પેઢામલી, આગલોડ , હડાદ , રામપુર જેવાં ગામોમાંથી પુરાવિદ રોબર્ટ બ્રુશફૂટે ઓગણીસમી સદીના ઉત્તરાર્ધમાં આધપાષણ યુગના અવશેષો શોધી કાઢતાં પ્રસ્થાપિત માન્યતામાં પરિવર્તન કરવું જરૂરી બન્યું. ત્યારબાદ આઝાદી પછી ભારતીય તજજ્ઞોએ પણ વાલમ , તરભ , ખંડોસણ , અને વલાસણામાંથી આવી વસાહતો શોધી કાઢી. અત્યારના વિસનગરનું ઉપનગર કાંસા પણ કાંસ્ય યુગની આવી વસાહતનું સૂચન કરે છે.